钦定古今图书集成/历象汇编/庶征典/第176卷 > 《管窥辑要》 > 《龙占》
## 钦定古今图书集成/历象汇编/庶征典/第176卷 > 《管窥辑要》 > 《龙占》

“龙”者，贵象也，非人所见。一曰，龙者水物，非其所见处
即为妖。

“国有神龙见，人君恩怜百姓。青龙、黄龙见者，应祯瑞
也；一曰，苍龙见，国有祸；一曰，青龙，王者有仁德则见。”
《握镜占》曰：“苍龙见，国有忧；赤龙见，大旱；黄龙见，土工
兴；白龙见，有兵；黑龙见，有大水；黄龙见，其国当有王
者兴；以见之日辰占之，并知其期。一曰，木失其形，则
春；青龙见，其国被兵，其乡人散亡；火失其形，则夏；赤
龙见，其国灾；金失其形，则秋白龙见，其国兵兴，其乡
人多死丧。水失其形，则冬黑龙见，其国多雨水之灾。”
土失其形，则四季黄龙见，其国土工大兴。一曰：“黑龙
见于国者，有贤人至，先吉后凶。”

龙见于朝，《占》曰：“人君行不顺天时，则龙下其廷；
龙出宫中，谗臣聚，其国亡；龙见于邑，其邑迁；龙见于
川，其地兵大起；龙见于社，有兵战，社稷改造；龙见于
道，于田于人家，皆为其地有兵战；林下不占；龙以冬
出，皆下谋上，大战大丧。春夏占，秋不占。”

天无云而有龙见，大水出，大兵起。

“龙入人家，贵人忧之。”一曰：“龙入人室居，若出地中飞
去者，臣下谋上，其人家有大凶。”又曰：“龙入人家，为妖，
其国亡。”

龙见于井。《京房》曰：“有德遭害，厥妖龙见井中；龙从井
中出，下有猾谋。”京房曰：“井出龙，人君不守宗庙。”又曰：
“君行刑暴急，则黑龙从井出；龙入井中，王侯有幽执
者。”

龙𩰚，其地有战。《京房占》曰：“众心不安，厥妖龙𩰚，邑中
有兵，其国且分；一曰：天下有大争。又曰：国易主。
龙乳人家，主有大水。”

龙死于野，天下易主；龙坠而死，国鸟恶之。《京房》曰：“羊
有一角，出巅，龙也；鱼有角，龙也；田螺有角，五色龙也；
长尾蟠者，龙也；蜥蜴有长尾，赤色，龙也；杀之震死。”